Mircea Lucescu este liber de contract după ce s-a despărțit de Dinamo Kiev și a anunțat că din vară va prelua o nouă echipă. Conform unor informații, acesta ar fi Beșiktaș Istanbul, formație cu care antrenorul român a negociat și în iarnă, dar negocierile s-au oprit după ce tehnicianul a anunțat că nu e de acord să o preia în mijlocul sezonului.
Turcii, care trimiseseră emisari la București pentru a-l convinge pe Mircea Lucescu, s-au orientat spre portughezul Fernando Santos, însă rezultatele reușite de acesta sunt departe de așteptările bașkanilor. Beșiktaș a pierdut ultimele trei partide în SuperLig, astfel că șefii clubului l-au căutat din nou pe antrenorul român, care a mai antrenat gruparea de pe malul Bosforului în perioada iulie 2002 - mai 2004. Potrivit Fanatik, Mircea Lucescu și-ar fi dat acordul verbal, urmând să preia echipa turcă la finalul acestui sezon, în luna iunie.
Mihai Stoichiță confirmă revenirea lui Lucescu
Antrenorul de 78 de ani a fost prezent alături de echipa națională a României la Madrid, pentru meciul cu Columbia. Directorul tehnic al FRF, Mihai Stoichiță a călătorit alături de legendarul tehnician după partida din Spania și a confirmat că sunt șanse mari ca "Il Luce" să revină pe bancă din vara acestui an. "Deocamdată de ce să vorbesc despre acest lucru? Depinde de el în primul rând. Din ce am înțeles eu, din vară Mircea Lucescu se apucă din nou de treabă. Din discuțiile pe care le știu eu, nu pot să le divulg, așa va fi".